สรรพสามิตชงครม. ผลิตแสตมป์ใหม่
สรรพสามิตดึง ธปท.ช่วยผลิตแสตมป์ใหม่ หวังยกระดับมาตรฐาน ป้องกันการปลอมแปลงและลักลอบเลี่ยงภาษี
9 ต.ค. 2561

สรรพสามิตดึง ธปท.ช่วยผลิตแสตมป์ใหม่ หวังยกระดับมาตรฐาน ป้องกันการปลอมแปลงและลักลอบเลี่ยงภาษี
รายงานข่าวจากกรมสรรพสามิต เปิดเผยว่า กรมสรรพสามิตเตรียมเสนอที่ประชุมคณะรัฐมนตรี (ครม.) เรื่องการผลิตแสตมป์สรรพสามิต ยกระดับการผลิตสิ่งพิมพ์ป้องกันการปลอมแปลง โดยจะเป็นโครงการความร่วมมือระหว่างกรมสรรพสามิตกับธนาคารแห่งประเทศไทย (ธปท.) เพื่อทำแสตมป์แบบที่ระบุเลขประจำดวงแสตมป์
ทั้งนี้ เพื่อสามารถ Track and Trace ได้ หรือเป็นระบบคิวอาร์โค้ด โดยข้อมูลในแสตมป์สามารถเชื่อมโยงข้อมูลเบื้องต้นพื้นฐาน เช่น ผู้ประกอบการ ผลิตภัณฑ์ วันที่ชำระภาษีหรือตราสัญลักษณ์ ที่สามารถตรวจสอบได้ว่ามีการผลิตสินค้าที่โรงงานไหน และมีการจัดส่งไปที่ใด สามารถรู้ได้ว่าเป็นแสตมป์จริงหรือปลอม ป้องกันปัญหาการปลอมแสตมป์ ทั้งนี้ หาก ครม.เห็นชอบแล้ว ก็พร้อมจะเริ่มผลิตแสตมป์รูปแบบใหม่ได้ทันภายในปีนี้
ปัจจุบันแสตมป์สรรพสามิตเพื่อ ใช้ในการจัดเก็บภาษีตามพระราชบัญญัติสุราและพระราชบัญญัติยาสูบ โดยแบ่งเป็น 4 สินค้า คือ แสตมป์สุรา แสตมป์เครื่องดื่ม แสตมป์ยาสูบ แสตมป์เครื่องปรับอากาศ
ภาพประกอบข่าว